LT Europos Sąjungos oficialusis leidinys C 57/11

Pakeitimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

2013/C 57/07

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 51 straipsnį (1).

PAKEITIMO PARAIŠKA

TARYBOS REGLAMENTAS (EB) Nr. 510/2006

dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (2)

PAKEITIMO PARAIŠKA PAGAL 9 STRAIPSNĮ

„PIMENT D'ESPELETTE“/„PIMENT D'ESPELETTE-EZPELETAKO BIPERRA“

EB Nr.: FR-PDO-0105-0131-04.04.2011

SGN ( ) SKVN ( X )

1. Keičiamos produkto specifikacijos dalys:

—  Produkto pavadinimas — ☒ Produkto aprašymas — ☒ Geografinė vietovė — ☒ Kilmės įrodymas — ☒ Gamybos būdas —  Ryšys su geografine vietove — ☒ Ženklinimas etiketėmis — ☒ Nacionaliniai reikalavimai —  Kita

2. Pakeitimo (-ų) pobūdis:

— ☒ Bendrojo dokumento arba santraukos pakeitimas —  Įregistruotos SKVN ar SGN specifikacijos, kurios bendrasis dokumentas ar santrauka neskelbti, pakeitimas —  Specifikacijos pakeitimas, dėl kurio paskelbto bendrojo dokumento keisti nereikia (Reglamento (EB) Nr. 510/2006 9 straipsnio 3 dalis) —  Laikinas specifikacijos pakeitimas dėl valdžios institucijų nustatytų privalomų sanitarijos ar fitosanitarijos priemonių (Reglamento (EB) Nr. 510/2006 9 straipsnio 4 dalis)

3. Pakeitimas (-ai):

— atnaujinti duomenys apie kompetentingos valstybės narės įstaigą,

— produkto aprašymas: specifikacijoje per klaidą buvo paminėti su uosle susiję kriterijai, jie išbraukti. Aprašymas patikslintas ir papildytas aprašomaisiais produkto elementais, esančiais nacionaliniuose su SKVN susijusiuose teisės aktuose (SKVN dekretas, techninis taikymo reglamentas ir produkto patvirtinimo reglamentas): — lygi šviežių nepjaustytų paprikų ir paprikų pynėje žievelė, — miltelių atveju: smulkūs miltai (dalelių dydis lygus 5 mm ar mažesnis), organoleptinis apibūdinimas, oranžinė–raudonai ruda spalva, drėgnis mažesnis už 12 %,

— geografinė vietovė: patikslintas etapų, turinčių vykti geografinėje vietovėje, sąrašas (auginimas, perdirbimas, pakavimas) ir sklypų identifikavimo procedūra. Šie patikslinimai yra tiesiog perkelti iš SKVN dekreto teksto,

— kilmės įrodymas: ši dalis buvo papildyta nuostatomis, susijusiomis su kilmės vietos nuorodos atsekamumo kontrole ir garantija; nuostatos iš dalies pakeistos dėl Prancūzijos SKVN produktų kontrolės sistemos reformos,

— gamybos būdas: remiantis su SKVN susijusiais nacionaliniais teisės aktais, ši dalis papildyta su veislių aprašu susijusiais elementais, augalų sodinimo sąlygomis sklypuose (kultūrinis sklypas, skirtas kilmės vietos nuoroda žymimoms paprikoms auginti, apklojimas plastikine plėvele ne daugiau kaip 2 šalia esančių eilių, ne mažesnis kaip 40 cm atstumas tarp augalų juos sodinant, draudimas naudoti dumblą, kompostą ir liekanas iš vandens valymo įrenginių), leidimo laistyti po liepos 15 d. sąlygomis, neaustos plėvelės naudojimu saugant nuo šalnų, draudimu sistemiškai naudoti fitosanitarinį apdorojimą, derliaus apskaičiavimo taisyklėmis (nustatytas 35 g vid. paprikos svoris; taip pat nustatyta, kad 1 kg maltų paprikų gauti reikia 8 kg paprikų), derliumi, rūšiavimu (paprikos turi būti sausos, švarios, be jokių sutepimų; neturi būti pažeistų, apvytusių ar amarų paveiktų paprikų; ne didesnis kaip 48 val. laikotarpis tarp derliaus nuėmimo ir rūšiavimo) ir džiovinimu (draudimas džiovinti krosnyje ar taikyti staigų dehidratavimą, natūralus džiovinimas, galima naudoti tik ventiliavimą be šildymo). Patikslinta, kad jei Piment d’Espelette parduodamos maltos, be vakuuminių pakuočių, galima pakuoti ir stiklinėse talpose,

— ženklinimas etiketėmis: išbrauktas reikalavimas etiketėse nurodyti „appellation d’origine contrôlée“ ir „AOC“; nustatytas reikalavimas naudoti Europos Sąjungos SKVN simbolį,

— nacionaliniai reikalavimai: nacionaliniai reikalavimai papildyti pagrindinių tikrintinų elementų lentele ir jų vertinimo metodu, kaip numatyta nacionaliniuose Prancūzijos įstatymuose.

BENDRASIS DOKUMENTAS

TARYBOS REGLAMENTAS (EB) Nr. 510/2006

dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (3)

„PIMENT D'ESPELETTE“/„PIMENT D'ESPELETTE-EZPELETAKO BIPERRA“

EB Nr.: FR-PDO-0105-0131-04.04.2011

SGN ( ) SKVN ( X )

1. Pavadinimas:

„Piment d'Espelette“/„Piment d'Espelette-Ezpeletako Biperra“

2. Valstybė narė arba trečioji šalis:

Prancūzija

3. Žemės ūkio produkto arba maisto produkto aprašymas:

3.1. Produkto rūšis:

1.8 klasė (prieskoniai)

3.2. Produkto, kuriam taikomas 1 punkte nurodytas pavadinimas, aprašymas:

SKVN „Piment d’Espelette“/„Piment d’Espelette-Ezpeletako Biperra“ žymimos šviežios, nepjaustytos arba suvertos į virtinę ar maltos Capsicum annuum veislės paprikos. Paprikos auginamos iš Gorria veislės ar iš veislės, atitinkančios toliau nurodytą kultivarą, sėklų: metinis žolinis augalas, galintis išaugti iki 80 cm aukščio. Lapų išsidėstymas pražanginis, lapai pilni ir ovalūs. Žiedai balti, pavieniai palei lapų makštį. Vaisius mėsingas, nukaręs, kūgio formos, sunokęs būna raudonas. Sienelė vaisių dalija (viršuje ne iki galo) į tris narvelius, kuriuose gausu sėklų. Augintojai gali naudoti sėklas iš savo ūkio.

Piment d'Espelette būdingas intensyvus kvapas, kuriame vyrauja vaisių ir (arba) dūmų aromatai, kartais jaučiamas šviežiai pjautos žolės kvapas, skonis itin aštrus, tačiau nedeginantis. Sunokę Piment d'Espelette yra raudonos spalvos ir pateikiami trejopai:

— šviežios nepjaustytos paprikos. Jos neturi žalių dėmių, forma taisyklinga, kūginė, odelė lygi, ilgis – 7–14 cm be kotelio,

— kaip pynės: paprikos surišamos po 2 (žuvies ašakos forma), po 3 (trikampiu) arba po 4 (kryžiumi), jos raudonos, forma taisyklinga, kūgiška, odelė lygi, ilgis – 7–14 cm be kotelio. Vienoje pynėje būna 20, 30, 40, 60, 80 ar 100 vienodo dydžio paprikų. Bendras pynės vaizdas ir paprikų forma bei dydis turi būti darnūs ir taisyklingi. Pynė turi būti padaryta taip, kad paprikos galėtų nokti ir džiūti,

— maltos paprikos: milteliai gaunami perdirbus tik iš to paties ūkio gautas paprikas. Paprikos sumalamos pasibaigus brandinimo laikotarpiui ir po trumpo džiovinimo krosnyje; Piment d'Espelette milteliai yra oranžinės–raudonai rudos spalvos. Malimas turi būti pakankamai smulkus, kad dalelės nebūtų didesnės nei 5 mm. Piment d'Espelette milteliams būdingas intensyvus kvapas, kuriame vyrauja vaisių, dūmų ir (arba) šieno aromatai, skonis itin aštrus, tačiau nedeginantis, ilgiau ar trumpiau išliekantis, atsiskleidžiantis pamažu ir (arba) burnoje jaučiant šilumą. Burnoje Piment d'Espelette gali atrodyti salstelėjęs ir (arba) kartokas. Maltų paprikų drėgnis mažesnis už 12 %.

3.3. Žaliavos (taikoma tik perdirbtiems produktams):

Netaikoma.

3.4. Pašarai (taikoma tik gyvūniniams produktams):

Netaikoma.

3.5. Specialūs gamybos veiksmai, atliktini nustatytoje geografinėje vietovėje:

Paprikos turi būti išaugintos ir perdirbtos geografinėje vietovėje.

3.6. Specialios pjaustymo, trynimo, pakavimo ir kt. taisyklės:

Pakuojama auginimo vietovėje. Be produkto autentiškumo, šiuo reikalavimu taip pat užtikrinama, kad išsaugoma jo kokybė ir savybės, kartu saugant Piment d’Espelette kilmės nuorodą.

Paprikos skinamos, kai jų spalva tampa raudona (nebėra žalio atspalvio) ir yra optimalios brandos. Derlius nuimamas reguliariai. Dėl to, kad yra sunokusios, paprikos būna gležnos: po derliaus nuėmimo su jomis reikia elgtis atsargiai. Specifikacijoje nustatytomis nuostatomis siekiama išsaugoti specifines paprikų savybes.

Per 48 val. po derliaus nuėmimo paprikos rūšiuojamos ir tiekiamos šviežios, arba supinamos į pynes, arba toliau brandinamos su tikslu gaminti miltelius.

Paprikos, skirtos pakuoti šviežios ir nepjaustytos arba skirtos pinti į pynes, atrenkamos atskirai. Kad būtų užtikrinta nepriekaištinga paprikų kokybė (taisyklinga ir kūginė forma, lygi odelė, 7–14 cm ilgis), šis darbas reikalauja išskirtinės kompetencijos ir produkto pažinimo bei vertinimo įgūdžių.

Nepjaustytos šviežios paprikos prieš tiekiant saugomos nuo saulės ir drėgmės. Jos pakuojamos į dėžutes su tarpais ir etiketėmis, naudojamas vien tik „Piment d'Espelette“ pakavimo tikslais. Dėžučių talpa ne didesnė kaip 15 kg, o aukštis neviršija 25 cm.

Paprikas, skirtas parduoti pynėse po 20, 30, 40, 60, 80 ar 100, augintojai ant maistinės virvelės suveria rankomis. Šis darbas reikalauja išskirtinės kompetencijos ir produkto pažinimo bei vertinimo įgūdžių. Dėl šio SKVN produkto augintojų išmanymo gaunama produkto aprašymą atitinkanti paprikų pynė: bendras pynės vaizdas ir paprikų forma bei dydis yra darnūs ir taisyklingi.

Paprikos, skirtos parduoti maltos, po rūšiavimo brandinamos ne trumpiau kaip 15 dienų šiltoje ir vėdinamoje vietoje. Pasibaigus brandinimui pašalinami paprikų koteliai, paprikos džiovinamos ir smulkinamos. Šis perdirbimas – tai puikaus paprikos pažinimo ir patirties, perduodamos iš kartos į kartą, vaisius.

Miltelių pakavimas – svarbiausias etapas, kurio metu turi būti išsaugotos organoleptinės produkto savybės.

Gautų miltelių drėgnis turi būti mažesnis nei 12 %. Miltelių spalva yra oranžinė–raudonai ruda, jiems būdingas intensyvus kvapas, kuriame vyrauja vaisių, dūmų ir (arba) šieno aromatai, skonis itin aštrus, tačiau nedeginantis, ilgiau ar trumpiau išliekantis, atsiskleidžiantis pamažu ir (arba) burnoje jaučiant šilumą. Burnoje milteliai gali atrodyti salstelėję ir (arba) kartoki.

Tuoj pat po malimo milteliai turi būti laikomi sandariai užlydytoje vakuuminėje pakuotėje.

Dėl greitai atliktos tokios operacijos milteliai apsaugomi nuo organoleptinių trūkumų – pernelyg didelio kartumo, šlapio šieno, grybų, žolės aromatų ar net išsivadėjimo. Jei milteliai nebūtų supakuojami iškart po malimo, jie sudrėktų, būtų užteršti nešvarumais ir greitai suprastėtų jų savybės.

Patiekiami vartoti milteliai gali būti pakuojami vakuuminiuose 250 g, 500 g, 1 kg, 5 kg talpos maišeliuose arba hermetiškai uždarytoje stiklo taroje. Draudžiama pridėti bet kokių dažančių medžiagų, priedų ar konservantų, išskyrus inertines dujas.

Be to, aptariamos maltos paprikos gali susimaišyti su kitomis maltomis paprikomis, todėl prievole pakuoti geografinėje vietovėje užtikrinamas paprikų atsekamumas ir kilmės vieta.

3.7. Specialios ženklinimo etiketėmis taisyklės:

Šviežių, supintų į pynes paprikų, žymimų kilmės nuoroda „Piment d'Espelette“/„Piment d'Espelette-Ezpeletako Biperra“, ar tokių paprikų miltelių etiketėse kilmės nuorodos pavadinimas „Piment d'Espelette“/„Piment d'Espelette-Ezpeletako Biperra“ rašomas šriftu, kurio dydis yra bent 1,3 karto didesnis už didžiausią etiketėje esantį šriftą. Etiketėje yra Europos Sąjungos SKVN simbolis. Iškart prie simbolio rašomas kilmės pavadinimas, be tarpinių įrašų.

Etiketėje taip pat gali būti įrašas „saugoma kilmės vietos nuoroda“ ar „SKVN“, padarytas prieš pat kilmės pavadinimą ar iškart po jo, be tarpinių įrašų.

Be etikečių, kilmės vietos nuorodos pavadinimas ir įrašas „saugoma kilmės vietos nuoroda“ ir (arba) „SKVN“ ir (arba) Europos Sąjungos „SKVN“ simbolis turi būti ant lydraščių ir sąskaitų.

4. Glaustas geografinės vietovės apibūdinimas:

Geografinė vietovė apima 10 savivaldybių Atlanto Pirėnų departamente: visą Larressore et Souraïde savivaldybę ir dalį Aïnhoa, Cambo les Bains, Espelette, Halsou, Itxassou, Jatxou, Saint-Pée sur Nivelle ir Ustaritz savivaldybių.

Merijai pateikti kartografiniai dokumentai tų savivaldybių, kurių teritorija į geografinę vietovę patenka ne visa. Šių savivaldybių kartografinį suskirstymą galima rasti nacionalinės kompetentingos įstaigos interneto svetainėje, kaip numatyta INSPIRE direktyvoje.

5. Ryšys su geografine vietove:

5.1. Geografinės vietovės ypatumai:

Pietvakarių Prancūzijoje esantis nedidukas Espelette rajonas pasižymi viduržemišku ir jūriniu klimatu: karštomis vasaromis (didžiausias 25 °C temperatūros liepos mėn. vidurkis) ir nešaltomis žiemomis (sausio mėn. vidurkis – 12 °C); šalčiai reti (vid. 23 dienos per metus), o dienos, kai nebūna atodrėkio, dar retesnės (8 dienos per 20 metų).

Espelette rajone, nors esančiame netoli vandenyno, nepučia pajūrio brizai, atsirandantys dėl vandenyno ir žemyno temperatūrų skirtumo, mat rajoną užstoja maždaug 100 m aukščio kalvų grandinė; dėl jos nebūna augalų evapotranspiracijos ir dehidratacijos.

Be to, Espelette supančios kalvos ir Pirėnų kalnai sudaro tarsi į šiaurės vakarus atvirą amfiteatrą. Nuo vandenyno atkeliavusiems drėgniems oro srautams tai yra pirmoji kliūtis ir jie dažnai virsta į smarkų lietų. Metinis Espelette kritulių vidurkis per paskutiniuosius dvidešimt metų yra 1 800 mm.

Kritulių būna vidutiniškai 180 dienų per metus. Vandens balansas (vandens įtekėjimo ir praradimo skirtumas) tokiame aukštyje yra didžiausias Prancūzijoje. Dėl aplinkinių aukštumų padidėja debesuotumas ir reguliuojama temperatūra – taip sumažėja dienos ir nakties temperatūrų skirtumas.

Paprikoms auginti skirti sklypai atrenkami siekiant išnaudoti klimato privalumus. Sklypai atrenkami likus keliems mėnesiams iki sodinimo, tai yra speciali procedūra. Sklypai turi būti pakankamai derlingi, turtingi organinėmis medžiagomis, kad patenkintų augalo poreikius, užtikrintų tinkamą maitinimą vandeniu ir drenažą; sklypų orientacija ir atvirumas saulei turi būti tinkami, taip pat neturi būti erozijos pavojaus. Šių sklypų dirvožemis sudarytas iš molio, dumblo, smėlio ir beveik kasmet patręšiamas mėšlu.

Dėl Pirėnų kalnų masyve tarp šiaurinio ir pietinio šlaitų atsirandančio fœhn efekto (virš kalnų pučiantis ir ten išsausėjęs vėjas leidžiasi šlaitu žemyn) susidaro pietų vėjas, vadinamas haïze hegoa. Šio šilto vėjo ypatybė regione yra ta, kad jo intensyvumas vienodas ir dieną, ir naktį. Jis dažnai pučia rudenį ir žiemą ir daro didelę teigiamą įtaką vaisių nokimui bei džiūvimui.

Užregistruoti meteorologiniai duomenys aiškiai parodo, kad mažas Espelette rajonas pasižymi išskirtinėmis klimato savybėmis, atsirandančiomis dėl savo geografinės ir geomorfologinės padėčių sąsajos.

5.2. Produkto ypatumai:

Piment d'Espelette būdingas intensyvus kvapas, kuriame vyrauja vaisių ir (arba) dūmų aromatai, kartais jaučiamas šviežiai pjautos žolės kvapas, skonis itin aštrus, tačiau nedeginantis. Sunokusios Piment d'Espelette paprikos yra raudonos spalvos ir pateikiamos trejopai: nepjaustytos šviežios, maltos ir supintos į pynes.

Espelette rajone paprikas imta auginti XVI amžiuje; Labourd provinciją jos greičiausiai pasiekė per Ispaniją, kaip ir kukurūzai, atkeliavę per Nivos slėnį. XVII a. atsiranda pirmieji Capsicum veislės paprikų, naudojamų kaip prieskoniai, paminėjimai. Šios paprikos tapo prieinama alternatyva tuomet brangiai kainuojantiems importuotiems juodiesiems pipirams, naudojamiems mėsai pagardinti ir konservuoti.

Paprikoms buvo priskirta ir gydomųjų savybių, taip jos atsirado namų vaistinėlėse. 1745 m. baskų kunigo Manuel de Larramendi žodyne aprašytas „Piment d'Espelette“, kaip prieskonio, vartojimas.

Produkto auginimas išplito moterų prižiūrimuose daržuose; svarbiausias tikslas buvo paprikas auginti ūkio reikmėms, tik po to parduoti mėsininkams ir užeigų savininkams, kurių Espelette daug atsirado po to, kai Liudvikas XV suteikė prekybos teisę.

Nežiūrint esminių pokyčių kaimuose XIX ir XX amžiuje, „Piment d'Espelette“ auginimas nenutrūko ir buvo tiesiogiai siejamas su vietos virtuve ir regiono identitetu.

Už „Piment d'Espelette“ gaunamas pelnas dar visai neseniai būdavo asmeninės jas auginančių moterų pajamos ir papildydavo kuklų nedidelių įvairius javus bei gyvulius auginančių ūkių biudžetą.

Paprikų auginimas susijęs ir su tradicinių smulkių ūkių išsaugojimu.

Paprikų džiovinimas ant namų fasadų rudenį yra ryškus ir būdingas kultūrinis regiono bruožas.

„Piment d'Espelette“ šiandien yra vienintelės tradicinės kaip prieskoniai naudojamos paprikos, išaugintos Prancūzijoje. Dėl tropinės Capsicum annuum L. veislės, kuriai paprikos priklauso, kilmės Prancūzijos platumos šiam augalui auginti ir jį perdirbti į prieskonius netinka, nebent sudaromos labai išskirtinės sąlygos ir veislė prie jų prisitaiko.

Reikėtų pažymėti, kad Capsicum annuum veislė botanikams nuo 1930 m. žinoma kaip gebanti skirtingai vystytis, priklausomai nuo dirvožemio ir klimato.

Dėl augalo tropinės kilmės jis labai reiklus klimatui. Jam nuolat reikia pakankamai vandens; augalui kenkia tiek jo trūkumas, tiek per didelis kiekis. Bet koks vandens perteklius šaknų srityje negrįžtamai sustabdytų vegetaciją. Be to, augalas ima augti tik kai žemės paviršiaus temperatūra yra didesnė nei 12 °C, o intensyviai auga tada, kai vidutinė temperatūra pasiekia 20 °C dienos ir nakties temperatūrai esant panašiai.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys:

Taigi nedidelio Espelette rajono klimatui būdingas unikalus šioms platumoms temperatūros ir drėgmės sąlygų junginys, būtinas augalui augti ir jį perdirbti į prieskonius. Temperatūrų, lietingumo ir terminio reguliavimo savybės leidžia patenkinti augalo poreikius.

Vietinė veislė išvesta augintojams, iš pradžių tik moterims, atliekant ilgametę selekciją. Visos jos savybės puikiai dera su aplinkos sąlygomis ir leidžia perdirbti augalą į nustatyto tipo prieskonius: kvapnius ir aštrius, bet nedeginančius.

Vietinės veislės savybės tiesiogiai priklauso nuo vietos augintojų stebėjimų ir išmanymo: ji yra augintojų su aplinka palaikomo ryšio rezultatas ir puikiai prisitaikiusi prie vietovės klimato sąlygų.

Kiekvienas darbas, pradedant sėklos atrinkimu ir baigiant prieskonių su visomis jų organoleptinėmis savybėmis konservavimu, atliekamas panaudojant pritaikytą vietos patirtį, kuriai įgyti reikalingas ilgas mokslas. „Piment d'Espelette“ perdirbimas reikalauja atidaus stebėjimo, dažnai tenka dirbti rankiniu būdu. Vyrai ir moterys šimtmečiams bėgant sugebėjo išsaugoti veislę ir tradicinius auginimo, džiovinimo ir perdirbimo būdus, dėl kurių produktas yra originalus.

„Piment d'Espelette“ užima svarbią vietą vietos virtuvėje ir kultūroje: Prancūzijoje ši paprika laikoma Baskijos prieskoniu. Galima paminėti, kad yra daug vietinių posakių, susijusių su piment (paprika), o paprikų šventė Espelette miestelyje yra didelis įvykis visam regionui – tada miestelį užplūsta apie 20 000 žmonių, kurie „Piment d'Espelette“ ir perka, ir švenčia.

Jei augindamos „Piment d'Espelette“ moterys anksčiau prisidurdavo papildomų pajamų, tai šiandien didelė dalis pajamų iš prekybos šiuo prieskoniu gaunama maždaug šešiasdešimtyje ūkių, o dėl „Piment d'Espelette“ auginimo gali kurtis ar išsilaikyti nedideli šeimos ūkiai.

Aptariamoje vietovėje daug mėsos gaminių, kulinarinių bei viešojo maitinimo įmonių yra tiesiogiai susijusios su „Piment d'Espelette“.

Nacionaliniu lygmeniu aukštosios prancūzų virtuvės šefai yra ištikimi „Piment d'Espelette“ paprikoms, dažnai esančioms viena iš jų receptų paslapčių.

Nuoroda į paskelbtą specifikaciją:

(Reglamento (EB) Nr. 510/2006 (4) 5 straipsnio 7 dalis)

https://www.inao.gouv.fr/fichier/CDCPimentDEspelette.pdf

(1) OL L 343, 2012 12 14, p. 1.

(2) OL L 93, 2006 3 31, p. 12. Pakeistas 2012 m. lapkričio 21 d. Europos Parlamento ir Tarybos reglamentu (ES) Nr. 1151/2012 dėl žemės ūkio ir maisto produktų kokybės sistemų.

(3) Žr. 2 išnašą.

(4) Pakeistas 2012 m. lapkričio 21 d. Europos Parlamento ir Tarybos reglamentu (ES) Nr. 1151/2012 dėl žemės ūkio ir maisto produktų kokybės sistemų.